Uredba Komisije (EGS) št. 2742/90

z dne 26. septembra 1990

o določitvi podrobnih pravil za uporabo Uredbe Sveta (EGS) št. 2204/90

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta (EGS) št. 2204/90 z dne 24. junija 1990 o določitvi dodatnih splošnih pravil o skupni ureditvi trga za mleko in mlečne proizvode glede sira [1], in zlasti drugega odstavka člena 1, drugega pododstavka člena 3(3) in člena 5 Uredbe,

ker prvi odstavek člena 1 Uredbe (EGS) št. 2204/90 določa, da je za uporabo kazeina in kazeinatov v proizvodnji sira potrebno predhodno dovoljenje; ker je treba za dodeljevanje teh dovoljenj določiti podrobna pravila z upoštevanjem zahtev glede pregledov podjetij; ker je treba dovoljenja izdajati za določen čas, tako da lahko države članice uporabijo sankcije, če se določbe Skupnosti ne izpolnjujejo;

ker drugi odstavek člena 1 navedene uredbe določa, da je treba največji odstotek kazeina in kazeinatov, ki se vgrajuje v sir, določiti na podlagi objektivnih meril, predpisanih glede na kaj je tehnološko potrebno; ker je treba prej navedene odstotke določiti na podlagi podatkov, ki jih posredujejo države članice; ker je zato, da se olajša preglede, ki naj zagotovijo izpolnjevanje te določbe, priporočljivo, da se določijo skupni odstotki in ne odstotki za posamezne proizvode;

ker člen 3(1) navedene uredbe zahteva, da države članice uvedejo upravne in fizične oblike nadzora; ker je treba določiti pogoje, ki jih morajo izpolnjevati te oblike nadzora, posebno glede njihove pogostosti;

ker člen 3(3) navedene uredbe določa, da je za količine kazeinov in kazeinatov, ki se uporabijo brez dovoljenja, treba plačati vsoto, ki je enaka razliki med vrednostjo posnetega mleka, ki jo dobimo iz intervencijske cene za posneto mleko v prahu na eni strani, in tržno ceno za kazein in kazeinate na drugi strani, in povečana za 10 %; ker je to vsoto treba določiti glede na zabeležene cene na trgih v referenčnem obdobju;

ker Upravljalni odbor za mleko in mlečne izdelke ni podal mnenja v roku, ki ga je določil njegov predsednik,

SPREJELA NASLEDNJO UREDBO:

Člen 1

1. Dovoljenja iz člena 1 Uredbe (EGS) št. 2204/90, se izdajo za 12-mesečno obdobje na zahtevo zadevnih podjetij pod pogojem, da se prej pismeno obvežejo, da sprejemajo in izpolnjujejo določbe člena 3(1)(a) in (b) na eni strani in (c) na drugi strani zgoraj navedene uredbe.

2. Dovoljenja z zaporedno številko se izdajo za vsako podjetje ali po potrebi za vsako proizvodno enoto posebej.

3. Dovoljenja lahko pokrivajo eno ali več vrst sira v skladu z vlogo, ki jo sestavi zadevno podjetje.

Člen 2

1. Najvišji odstotki, ki se vgradijo, kakor je navedeno v drugem odstavku člena 1 Uredbe (EGS) št. 2204/90, so podani v Prilogi k tej uredbi. Veljajo za težo vrst sira, določenih v Prilogi, ki jih proizvaja podjetje ali zadevna proizvodna enota v šestmesečnem obdobju.

2. Seznam proizvodov v Prilogi in najvišji odstotki, ki se nanašajo nanje, se prilagodijo tako, da se upoštevajo utemeljene vloge, s katerimi se izkaže tehnološka potreba po dodajanju kazeina ali kazeinatov.

Člen 3

1. Evidence zalog, navedene v členu 3(1)(b) Uredbe (EGS) št. 2204/90, vsebujejo podatke o poreklu, sestavi in količini surovin, uporabljenih pri proizvodnji sirov. Države članice lahko zahtevajo vzorce, ki se jemljejo zato, da se zagotovi preverjanje teh podatkov. Države članice zagotavljajo, da se podatki, ki jih zberejo od podjetij, štejejo kot zaupni.

2. Pregledi, navedeni v členu 3(1)(c) Uredbe (EGS) št. 2204/90, morajo izpolnjevati naslednje pogoje:

(a) vsako četrtletje se preveri najmanj 30 % podjetij, ki so prejela dovoljenje;

(b) vsako podjetje z dovoljenjem se preveri najmanj enkrat letno in tista podjetja, ki proizvedejo več kot 300 ton sira letno, se preverijo najmanj dvakrat letno.

3. V obdobju enega meseca od ugotovitve prekrška, države članice obvestijo Komisijo o primerih uporabe kazeina in/ali kazeinatov ali brez dovoljenja ali brez upoštevanja predpisanih odstotkov.

Člen 4

1. Vsota, ki jo je treba plačati v skladu s členom 3(3) Uredbe (EGS) št. 2204/90 je 255 ECU na 100 kg kazeina in/ali kazeinatov ob upoštevanju cene kazeina in kazeinatov, ki je bila zabeležena na trgih v drugi četrtini leta 1990.

2. Na ta način zbrane vsote se plačajo plačilnim oddelkom in agencijam, ki z njimi izravnavajo stroške, ki jih financira Jamstveni oddelek Evropskega kmetijskega usmerjevalnega in jamstvenega sklada.

Člen 5

Poleg obvestil po členu 3(2) Uredbe (EGS) št. 2204/90, države članice pred koncem vsakega četrtletja predložijo Komisiji naslednje podatke o preteklem četrtletju:

1. število izdanih dovoljenj in/ali preklicanih dovoljenj;

2. količine kazeina in kazeinatov, deklarirane glede na ta dovoljenja, razdeljene po vrstah sira.

Člen 6

Ta uredba začne veljati na dan objave v Uradnem listu Evropskih skupnosti.

Uporablja se od 15. oktobra 1990.

Ta uredba je v celoti zavezujoča in se neposredno uporablja v vseh državah članicah.

V Bruslju, 26. septembra 1990

Za Komisijo

Ray Mac Sharry

Član Komisije

[1] UL L 201, 31.7.1990, str. 7.

--------------------------------------------------

PRILOGA

Najvišji odstotki, ki se vgradijo, kakor je navedeno v členu 2(1):

- topljen sir, ki se uvršča v tarifno oznako KN 040630: 5 %.

--------------------------------------------------